विमान में विराजे श्रीजी, जगह-जगह हुई आरती
गणधर वलय विधान के समापन पर निकली शोभायात्रा
भास्कर संवाददाता | दमोह
दिगंबर जैन नन्नें मंदिर में चल रहे गणधर वलय विधान का समापन हो गया। मंगलवार को जैन समाज द्वारा विमानोत्सव का आयोजन किया गया। इस अवसर पर उपाध्यायश्री 108 निर्भयसागर महाराज के ससंघ सानिध्य में विमानजी में श्रीजी को विराजित करके सिटी नल से भव्य शोभायात्रा निकाली गई। जो शहर भ्रमण के बाद जैन धर्मशाला में पहुंचकर संपन्न हुई। जहां पर उपाध्यायश्री निर्भय सागर महाराज की दिव्यदेशना का लाभ श्रावकों को अर्जित हुआ। दिगंबर जैन धर्मशाला मेंं चल रहे गणधर वलय विधान का मंगलवार को हवन पूजन के बाद समापन हो गया। विमानोत्सव में सबसे आगे अश्वसवार श्रावक हाथों में ध्वजा लिए हुए थे। इसके पीछे विधान के महापात्र आकर्षक रथ में बैठकर सभी का अभिनंदन कर रहे थे। श्रावकों के साथ चल रहे उपाध्याय निर्भयसागर, मुनि शिवदत्त सागर एवं क्षुल्लक सूर्यदत्त एवं चंद्रदत्त सागर महाराज सभी को मंगल आशीष देते हुए चल रहे थे। रास्तें में जगह जगह भक्त उपाध्याय निर्भय सागर का पाद प्रच्छालन करने को आतुर बने हुए थे। इधर श्रीजी को लेकर चल रहे चांदी के रथ को श्रावक अपने हाथों से खीचते चल रहे थे। रास्ते में जगह जगह श्रावक आरती का थाल सजाए विमानजी के आने का उत्सुकता से इंतजार करते नजर आ रहे थे। शोभायात्रा में विधान के महापात्र, इंद्र-इंद्राणियों के साथ ही जैन पंचायत एवं कुंडलपुर कमेटी के पदाधिकारियों, सभी जैन मंदिरों के पदाधिकारी सहित सकल जैन समाज की मौजूदगी रही।
मुनि संघ का कुंडलपुर की ओर बिहार : जैन धर्मशाला में प्रवचन बाद उपाध्याय निर्भयसागर महाराज के संघ का दमोह से मंगल बिहार हो गया। इस अवसर पर सैकड़ों लोगों ने धरमपुरा नाके तक पैदल चलकर मुनि संघ को भावभीनी विदाई दी। बुधवार को मुनिसंघ की आहारचर्या हिंडोरिया में संपन्न होगी। वहीं गुरूवार को मुनि संघ के कुंडलपुर में मंगल प्रवेश की संभावना जताई जा रही है। कुंडलपुर में बड़े बाबा के दरबार में उपाध्याय संघ के सानिध्य में नए वर्ष में बड़े बाबा के पूजन विधान की जोरदार तैयारियां की जा रही है।
दमोह। गणधर वलय विधान के समापन पर शहर में शोभायात्रा निकली। शोभायात्रा में रथ में श्रीजी को विराजित कर निकाला गया।
awa_Deva hin_Deva bho_Deva hin_Deva awa_Deva hin_Deva